b'\n_START_ARTICLE_\nTr\xc3\xb8ndelag H\xc3\xb8yre\n_START_SECTION_\nHistorie\n_START_PARAGRAPH_\nI 1804 ble Trondhjems amt delt i Nordre og S\xc3\xb8ndre Trondhjems amt; i 1919 ble de omd\xc3\xb8pt til Nord- og S\xc3\xb8r-Tr\xc3\xb8ndelag fylker._NEWLINE_I august 1884 var en rekke konservative velgerforeninger (grunnlovsforeninger) i Tr\xc3\xb8ndelag med p\xc3\xa5 \xc3\xa5 danne partiet H\xc3\xb8yre. Blant de eldste av velgerforeningene var Grundlovsforeningen i Trondhjem (n\xc3\xa5 Trondheim H\xc3\xb8yre), stiftet i januar 1883. Ved stortingsvalget i 1921 gikk man over fra enmannskretser med flertallsvalg til flermannskretser med forholdstallsvalg, s\xc3\xa5 S\xc3\xb8r-Tr\xc3\xb8ndelag H\xc3\xb8yre og Nord-Tr\xc3\xb8ndelag H\xc3\xb8yre ble opprettet i 1920 og 1921. Kj\xc3\xb8pstedene Trondheim og Levanger var en egen byvalgkrets ved stortingsvalgene til og med 1949, s\xc3\xa5 Trondheim H\xc3\xb8yre og Levanger H\xc3\xb8yre stod for seg selv all den tid._NEWLINE_P\xc3\xa5 1900-tallet stod H\xc3\xb8yre relativt sterkest i Trondheim, i kystbygdene p\xc3\xa5 Hitra, Fosenhalv\xc3\xb8ya og i Ytre Namdalen, i Levanger samt opprinnelig ogs\xc3\xa5 i Stj\xc3\xb8rdalsbygdene. Generelt har H\xc3\xb8yre ogs\xc3\xa5 styrket sin stilling i Tr\xc3\xb8ndelag gjennom urbaniseringen av byn\xc3\xa6re bygder._NEWLINE_I april 2016 vedtok fylkestingene i Nord- og S\xc3\xb8r-Tr\xc3\xb8ndelag \xc3\xa5 s\xc3\xb8ke Stortinget om sammensl\xc3\xa5ing med virkning fra 2018, hvilket ble innvilget i juni samme \xc3\xa5r. Tr\xc3\xb8ndelag H\xc3\xb8yre ble stiftet i oktober 2016 og valgte et interimstyre med Yngve Brox som leder. Tr\xc3\xb8ndelag H\xc3\xb8yre avholdt sitt f\xc3\xb8rste fylkes\xc3\xa5rsm\xc3\xb8te i januar 2017 og valgte Michael Momyr til leder. Vel \xc3\xa5 merke hadde Nord- og S\xc3\xb8r-Tr\xc3\xb8ndelag H\xc3\xb8yre holdt et felles fylkes\xc3\xa5rsm\xc3\xb8te \xc3\xa5ret f\xc3\xb8r ogs\xc3\xa5.'